ዛሬ ህዳር 25/07 ዓ.ም በህዝበ ሙስሊሙ ለተመረጡት መፍትሄ አፈላለጊ ኮሚቴዎች ጋዜጠኛ ተመስገን ደሳለኝ የመከላከያ ምስክርነቱን ሲሰጥ ውሏል፡፡ ሰሚት አካባቢ የሚገኘው ፍርድ ቤት ስንደረስ ከጠዋቱ 1፡30 ቢሆንም ሙስሊሙ ህብረተሰብ አካባቢውን ሞልቶት ነበር፡፡ ሴቶች በአንድ በኩል ወንዶች ደግሞ በሌላ በኩል ቆመዋል፡፡ የስነ-ስርዓት አስተባባሪ የሆኑት ወጣቶች በተራ ቁጥር የመግቢያ ትኬት እያደሉ ነው፡፡ የደረስንበትን ቁጥር ወስደን የመግቢያ ሰዓት እስኪደርስ ቆመን መጠባበቅ ጀመርን፡፡ አንዲት ነጭ ሚኒባስ የፍርድ ቤቱ ህንፃ ፊት ለፊት ስትቆም ሁላችንም ትኩረታችን ወደ መኪናዋ ሆነ፡፡ መሳሪያ የታጠቁ ወታደሮች ከመኪናው ወርደው መንገድ ካስለቀቁ በኋላ ተመስገን ደሳለኝ ከአንድ ዕስረኛ ጋር በካቴና ታስሮ ወረደ፡፡ በወቅቱም የደስታ ጉርምርምታ አካባቢውን ሞላው፡፡ ሁሉም ሰው ተሜን በፈገግታ ይመለከቱት ነበር፡፡ የህዝብን አስተሳሰብ እንደናወፀ ተደርሶበታል የተባለው ይህ ወጣት እንዴት እንዲህ ባለ መንፈስ አቀባበል ተደረገለት? 3፡00 ሲሆን የበሩን ፍተሻ በማለፍ ወደ አዳራሹ ለመግባት ስንሰለፍ እነዚያ ትሁት አስተናባሪዎች እናንተማ አትሰለፉም በማለት ከፊት አንድንገባ አደረጉን፡፡
